Edizzjoni Provviżorja
KONKLUŻJONIJIET TAL-AVUKAT ĠENERALI
MARTÍN y PÉREZ DE NANCLARES
ippreżentati fit‑13 ta’ Mejju 2026 (1)
Kawża T‑366/25 [Szytelbiecka] (i)
D.B.
vs
Dyrektor Krajowej Informacji Skarbowej
(talba għal deċiżjoni preliminari mressqa min-Naczelny Sąd Administracyjny (il-Qorti Amministrattiva Suprema, il-Polonja))
“Rinviju għal deċiżjoni preliminari – Fiskalità – Sistema komuni tal‑VAT – L-ewwel paragrafu tal-Artikolu 19 tad‑Direttiva 2006/112/CE – Kunċett ta’ ‘trasferiment tal-assi kollha jew parti minnhom’ – Donazzjoni ta’ impriża f’żewġ partijiet indaqs lil żewġ persuni fiżiċi li għandhom l-intenzjoni li jikkontribwixxuhom in natura lil soċjetà f’isem kollettiv – Pluralità ta’ benefiċjarji – Analiżi ta’ sensiela ta’ tranżazzjonijiet – Kunċett ta’ ‘realtà ekonomika’”
I.      Introduzzjoni
1.        “Id-dritt huwa idea prattika, jiġifieri tindika għan, u kull idea ta’ tendenza hija essenzjalment doppja, peress li fiha tinġabar antiteżi: l-għan u l-mezz. […] Ma hemm l-ebda titolu […] li d-definizzjoni tiegħu ma tkunx neċessarjament doppja, għaliex jurina l-għan imfittex u
l-mezz biex dan jintlaħaq. Iżda l-mezz, irrispettivament minn kemm ikun varjat, dejjem jirriżulta fi ġlieda kontra l-inġustizzja.” [traduzzjoni libera] Hekk tibda l-kitba qasira magħrufa ta’ Rudolf von Jhering, li fiha, filwaqt li jibbaża ruħu fuq id‑diskors ta’ tislima tiegħu fl-Università ta’ Vjenna, mogħti fil‑11 ta’ Marzu 1872, huwa jesponi l-idea seduċenti ta’ ġlieda permanenti għad‑dritt (2). Din tkun ġlieda partikolari li fiha l-interpretazzjoni teleoloġika tan-normi għandha tiżgura li l-liġi tasal biex twettaq il‑funzjoni soċjali vera tagħha, b’tali mod li, kif jiżviluppa fix-xogħol sussegwenti (u voluminuż) tiegħu L-evoluzzjoni tad-dritt (3),
id-dritt ma jkunx għan fih innifsu, iżda strument li jippermetti li jintlaħaq għan soċjali u li jiġi evitat li interpretazzjoni formalista, ristretta fil‑formulazzjoni letterali tan-norma, twassal għal applikazzjoni inġusta. U, fil-fatt, minn dak iż‑żmien ’l hawn id-duttrina ġuridika l-iktar rinomata ilha tiddibatti jekk huwiex id-dritt li jfassal ir-realtà soċjali jew bil-kontra.
2.        Dilemma simili tqum ukoll f’din il-kawża, peress li l-Qorti Ġenerali għandha tistabbilixxi jekk l-għan (jiġifieri t-tkomplija ta’ attività ekonomika) għandux jipprevali fuq il-mezz użat (jiġifieri sensiela ta’ tranżazzjonijiet konsekuttivi li jinvolvu diversi benefiċjarji) fl‑interpretazzjoni tal-ewwel paragrafu tal-Artikolu 19 tad‑Direttiva 2006/112/KE (4).
3.        Fil-fatt, permezz tat-talba għal deċiżjoni preliminari tagħha, in‑Naczelny Sąd Administracyjny (il-Qorti Amministrattiva Suprema, il‑Polonja) tistaqsi dwar il-kamp ta’ applikazzjoni tal-ewwel paragrafu tal-Artikolu 19 tad-Direttiva 2006/112, fil-qafas ta’ tilwima bejn persuna fiżika li teżerċita attività ekonomika u d-Dyrektor Krajowej Informacji Skarbowej (id-Direttur tal-Informazzjoni Nazzjonali tat‑Teżor, il-Polonja, iktar ’il quddiem l-“awtorità fiskali”), dwar ir-rifjut ta’ din tal-aħħar li tqis bħala li ma huwiex suġġett għat-taxxa fuq il-valur miżjud (VAT) it-trasferiment tal-impriża tal-persuna fiżika lid-dixxendenti tagħha, f’dan il-każ, iż-żewġ uliedha bniet.
4.        Il-karatteristika partikolari ta’ din il-kawża qiegħda fil-fatt li ż‑żewġt ibniet, li kull waħda minnhom se tirċievi sehem ta’ 50 % tal‑impriża ta’ ommha, għandhom l-intenzjoni, min-naħa tagħhom, li jikkontribwixxu s-sehem rispettiv tagħhom lil soċjetà f’isem kollettiv
li huma jamministraw flimkien u li ser tkompli teżerċita l-attività ekonomika tal‑impriża ttrasferita.
5.        Essenzjalment, il-qorti tar-rinviju għandha dubji dwar jekk din is‑sensiela ta’ tranżazzjonijiet ta’ trasferiment għandhiex tiġi ttrattata bħala tranżazzjonijiet distinti u indipendenti jew, għall-kuntrarju, bħala li jiffurmaw parti minn unità indiviżibbli. Ir-risposta għal din id-domanda ser tistabbilixxi jekk it-trasferiment tal-impriża mill-omm lil uliedha taqax jew le fil-kamp ta’ applikazzjoni tal-ewwel paragrafu tal-Artikolu 19 tad‑Direttiva 2006/112.
II.    Il-kuntest ġuridiku
A.      Id-dritt tal-Unjoni
6.        Skont l-Artikolu 1(2) tad-Direttiva 2006/112, “[f]uq kull transazzjoni, il-VAT, kalkulata fuq il-prezz tal-merkanzija jew tas‑servizzi bir-rata applikabbli għat-tali merkanzija jew servizzi, għandha tkun imposta wara t-tnaqqis ta’ l-ammont tal-VAT li qed jinġarr direttament mid-diversi komponenti tal-prezz”.
7.        Skont l-Artikolu 2(1)(a) ta’ din id-direttiva, huma suġġetti għall‑VAT
“il-provvista ta’ merkanzija magħmula bi ħlas fit-territorju ta’ Stat Membru minn persuna taxxabbli li taġixxi bħala tali”.
8.        L-ewwel paragrafu tal-Artikolu 16 tal-imsemmija direttiva jipprevedi:
“L-applikazzjoni minn persuna taxxabbli ta’ merkanzija li tifforma parti mill-assi tan-negozju tagħha għall-użu privat tagħha jew tal-persunal tagħha, jew biex issir it-tneħħija tagħhom mingħajr ħlas jew, b’mod iktar ġenerali, l-applikazzjoni tagħhom għal skopijiet barra dawk tan-negozju tagħha għandhom jitqiesu bħala provvista bi ħlas, fejn il-VAT fuq dik il‑merkanzija jew il-partijiet komponenti tagħhom kienet deduċibbli kollha jew parti minnha.”
9.        L-ewwel paragrafu tal-Artikolu 19 tal-istess direttiva jistipula:
“F’każ ta’ trasferiment, bi ħlas jew mingħajr jew bħala kontribuzzjoni lil kumpannija, ta’ l-assi kollha jew parti minnhom, l-Istati Membri jistgħu jikkunsidraw li ma tkunx saret provvista ta’ merkanzija u
li l-persuna li lilha tkun ġiet ittrasferita l-merkanzija għandha tkun trattata bħala s‑suċċessur ta’ min jagħmel it-trasferiment.”
B.      Id-dritt Pollakk
10.      L-ustawa o podatku od towarów i usług (il-Liġi dwar it-Taxxa fuq Merkanzija u Servizzi) tal‑11
ta’ Marzu 2004 (Dz. U. tal‑2024, pożizzjoni 361, kif emendata, iktar ’il quddiem il-“Liġi dwar il-VAT”), tistipula, fil-punt 27(e) tal-Artikolu 2 tagħha:
“Għall-finijiet tad-dispożizzjonijiet li ġejjin, [...] stabbiliment organizzat ta’ impriża tfisser
ġabra ta’ beni korporali u inkorporali, inklużi l-passivi, li, fi ħdan impriża eżistenti, huma sseparati fuq livell organizzattiv u finanzjarju u assenjati għat-twettiq ta’ attivitajiet ekonomiċi speċifiċi, li jistgħu jikkostitwixxu impriża indipendenti li twettaq tali attivitajiet b’mod awtonomu.”
11.      Il-punt 1 tal-Artikolu 6 tal-Liġi dwar il-VAT
jipprevedi li d‑dispożizzjonijiet ta’ din il-liġi ma japplikawx “għat-tranżazzjonijiet ta’ trasferiment ta’ impriża jew ta’ stabbiliment organizzat tal-impriża”.
12.      Il-punt 1 tal-Artikolu 7(2) tal-Liġi dwar il-VAT
jistipula:
“Jikkostitwixxi wkoll provvista ta’ beni fis-sens tal-punt 1 tal‑Artikolu 5(1), it-trasferiment mingħajr ħlas, mill-persuna taxxabbli, ta’ beni li jagħmlu parti mill-impriża tagħha, b’mod partikolari:
1) it-trasferiment jew il-konsum ta’ beni intiżi għall-użu personali tal‑persuna taxxabbli jew tal-impjegati tagħha, inklużi ex impjegati, is‑sieħba, l-assoċjati, l-azzjonisti, il-membri tal-kooperattivi u l-membri tal-familja tagħhom li jgħixu fl-istess dar, il-membri ta’ entitajiet li jikkostitwixxu persuni ġuridiċi, kif ukoll il-membri ta’ assoċjazzjonijiet[.]”
III. Il-fatti li wasslu għall-kawża u t-talba għal deċiżjoni preliminari
13.      D.B. teżerċita attività ekonomika taħt l-isem kummerċjali “Przedsiębiorstwo B.” (iktar ’il quddiem l-“impriża ta’ D.B.”) u hija persuna suġġetta għall-VAT. Hija għandha l-intenzjoni li tagħti donazzjoni l-impriża kollha tagħha liż-żewġ uliedha bniet, A.K. u P.K., li ser jirċievu sehem ta’ 50 % minnha kull wieħed (5).
14.      A.K. u P.K. jiġġestixxu l-impriża tagħhom stess, P., bħala soċjetà f’isem kollettiv (iktar ’il quddiem is-“soċjetà ta’ A.K. u P.K.”), persuna suġġetta għall-VAT. Huma għandhom il-ħsieb li jinkorporaw l-impriża ta’ D.B. fiha u jkomplu bl-attivitajiet tagħha taħt forma li sostanzjalment tibqa’ l-istess.
15.      D.B. talbet lill-awtorità fiskali
sabiex tingħata deċiżjoni fiskali
dwar id‑dispożizzjonijiet tal-Liġi dwar il-VAT rigward l-esklużjoni mit‑tassazzjoni tal-VAT ta’ donazzjoni ta’ beni.
16.      F’deċiżjoni fiskali
tas‑26 ta’ Ġunju 2020, l-awtorità fiskali
qieset li kull waħda mill-bniet ta’ D.B. ser tirċievi biss parti mill-impriża ta’ D.B., b’tali mod li s-suġġett tat-trasferiment mingħajr ħlas ma huwiex l‑impriża, iżda sehem fil-komponenti differenti tagħha. Iż-żamma ta’ tali sehem ma tippermettix l-eżerċizzju ta’ attivitajiet ekonomiċi b’mod indipendenti. Barra minn hekk, l-assi tal-impriża ta’ D.B. mhux ser ikunu użati għall-eżekuzzjoni ta’ attivitajiet ekonomiċi speċifiċi, peress li l‑attività ekonomika li fil-kuntest tagħha dawn se jintużaw ser titwettaq minn terz, jiġifieri s-soċjetà ta’ A.K. u P.K., li lilha dawn tal-aħħar għandhom l-intenzjoni li jittrasferixxu l-ishma rċevuti.
17.      Il-Wojewódzki Sąd Administracyjny w Poznaniu (il-Qorti Amministrattiva Provinċjali ta’ Poznań, il-Polonja) ċaħdet ir-rikors ippreżentat minn D.B. kontra d-deċiżjoni fiskali permezz ta’ sentenza tat‑30 ta’ Marzu 2021, billi qablet mal-pożizzjoni tal-awtorità fiskali.
18.      D.B. ressqet rikors ta’ kassazzjoni quddiem il-qorti tar-rinviju, in‑Naczelny Sąd Administracyjny (il-Qorti Amministrattiva Suprema).
19.      Il-qorti tar-rinviju
tenfasizza li l-Qorti tal-Ġustizzja
ma analizzatx, skont l-ewwel paragrafu tal-Artikolu 19 tad-Direttiva 2006/112, traspost fid-dritt Pollakk permezz tal-punt 1 tal-Artikolu 6 tal-Liġi dwar il-VAT, il-każ ta’ trasferiment tal-assi kollha
lil żewġ persuni fiżiċi, li barra minn hekk ma humiex imprendituri, u li, permezz ta’ atti sussegwenti, ser jikkontribwixxu l-ishma tagħhom fil-komproprjetà tal-impriża lil soċjetà li teżerċita attività ekonomika.
20.      Skont il-qorti tar-rinviju, l-ewwel paragrafu tal-Artikolu 19 tad‑Direttiva 2006/112 jista’ jingħata żewġ interpretazzjonijiet differenti. Skont l-ewwel waħda, li hija bbażata fuq eżami iżolat ta’ kull tranżazzjoni, id-donazzjoni ta’ sehem ta’ 50 %
ta’ impriża
ma għandhiex tiġi kkunsidrata bħala trasferiment fis-sens tal-imsemmija dispożizzjoni, peress li din ma tippermettix li tiġi eżerċitata attività ekonomika b’mod indipendenti. Barra minn hekk, A.K. u P.K. ma għandhomx jiġu kkunsidrati bħala li għandhom l-intenzjoni li jeżerċitaw tali attività peress li huma għandhom l-intenzjoni li jikkontribwixxu, permezz ta’ att sussegwenti, l-ishma tagħhom lil terzi, jiġifieri s-soċjetà li fiha huma komproprjetarji.
21.      Skont it-tieni interpretazzjoni, li hija, min-naħa tagħha, funzjonali, is-sensiela ta’ tranżazzjonijiet għandha tiġi analizzata bħala waħda li għandha l-għan li tittrasferixxi l-impriża kollha kemm hi u li tiżgura t‑tkomplija tal-attività ekonomika tagħha, b’tali mod li l-ewwel paragrafu tal-Artikolu 19 tal-imsemmija direttiva jkun applikabbli.
22.      Barra minn hekk, il-qorti tar-rinviju
tispjega li preżentement hija adita minn tilwima differenti, li s-suġġett tagħha huwa li tistabbilixxi jekk it‑trasferiment minn A.K. u P.K. tal-ishma tal-impriża ta’ D.B. lis-soċjetà li tagħha huma komproprjetarji huwiex eżentat mill-VAT skont l-ewwel paragrafu tal-Artikolu 19 tad-Direttiva 2006/112.
23.      F’dawn iċ-ċirkustanzi, in-Naczelny Sąd Administracyjny (il-Qorti Amministrattiva Suprema) iddeċidiet li tissospendi l-proċeduri u li tagħmel, fil-qafas tal-proċedura prevista fl-Artikolu 267 TFU, id‑domanda preliminari segwenti:
“L-Artikolu 19 tad-Direttiva [2006/112] għandu jiġi interpretat fis-sens li t-trasferiment tal-assi kollha fis-sens ta’ din id-dispożizzjoni jseħħ ukoll fejn il-persuna taxxabbli tittrasferixxi, mingħajr ħlas, [50 % tas]-sehem tal-assi kollha favur żewġ persuni fiżiċi, li ma humiex persuni taxxabbli, li jkollhom intenzjoni jikkontribwixxu dawn l-ishma immedjatament bħala kontribuzzjoni in natura lil soċjetà li teżerċita attività ekonomika u li tagħha huma msieħba?”
IV.    Il-proċedura quddiem il-Qorti tal-Ġustizzja u l-Qorti Ġenerali
24.      Din it-talba għal deċiżjoni preliminari tressqet quddiem ir‑Reġistratur tal-Qorti tal-Ġustizzja
fid‑19 ta’ Mejju 2025. Skont l‑Artikolu 50b tal-Istatut tal-Qorti tal-Ġustizzja tal-Unjoni Ewropea, din it-talba ntbagħtet quddiem il-Qorti Ġenerali.
25.      L-awtorità fiskali, il-Gvern Pollakk u l-Kummissjoni Ewropea ppreżentaw osservazzjonijiet bil-miktub. D.B., l-awtorità fiskali,
il‑Gvern Pollakk u l-Kummissjoni pparteċipaw fis-seduta għas‑sottomissjonijiet orali li nżammet fil‑25 ta’ Marzu 2026.
V.      Evalwazzjoni legali
26.      Permezz tal-unika domanda preliminari tagħha, il-qorti tar-rinviju
tistaqsi dwar il-kamp ta’ applikazzjoni tal-ewwel paragrafu tal‑Artikolu 19 tad-Direttiva 2006/112. B’hekk, hija tistaqsi jekk id‑deroga prevista f’din id-dispożizzjoni tistax tapplika meta persuna taxxabbli tittrasferixxi, mingħajr ħlas, l-assi kollha, b’50 % kull wieħed, lil żewġ persuni fiżiċi, li ma humiex persuni taxxabbli, li jkollhom l‑intenzjoni li immedjatament jikkontribwixxu dawn l-ishma in natura lil soċjetà li teżerċita attività ekonomika, li fiha huma l-uniċi msieħba.
27.      Kif indikajt fl-introduzzjoni u meta fakkart il-fatti li minnhom oriġinat il-kawża (6), jidher li l-ewwel paragrafu tal-Artikolu 19 tad‑Direttiva 2006/112 jista’ jingħata żewġ interpretazzjonijiet.
28.      Sabiex niggwida aħjar lill-Qorti Ġenerali
dwar l-interpretazzjoni li għandha tingħata din id-dispożizzjoni, ser nibda, fl-ewwel lok, b’numru ta’ rimarki preliminari, li jippermettu li jiġi ddefinit b’mod ċar l-ambitu tal-kwistjoni (A). Fit-tieni lok, ser nindirizza l-għażla li tikkonsisti fl‑analiżi, b’mod separat, ta’ kull tranżazzjoni fis-sensiela ta’ tranżazzjonijiet inkwistjoni fil-kawża prinċipali (B) qabel ma nikkonċentra, fit-tielet lok, fuq il-possibbiltà li t-tranżazzjonijiet li jifformaw din is-sensiela jiġu eżaminati b’mod konġunt (C).
Dan jippermettili, fir-raba’ u fl-aħħar lok, nipprovdi risposta lill-Qorti Ġenerali fir-rigward tal-interpretazzjoni tal-kamp ta’ applikazzjoni tal‑ewwel paragrafu tal-Artikolu 19 tad-Direttiva 2006/112 li, fl-opinjoni tiegħi, hija għandha tadotta (D).
A.      Rimarki preliminari
29.      Sabiex iż-żewġ għażliet possibbli ta’ interpretazzjoni tal-kamp ta’ applikazzjoni tal-ewwel paragrafu tal-Artikolu 19 tad-Direttiva 2006/112 li jistgħu jintużaw mill-Qorti Ġenerali jinftehmu aħjar, jidhirli li huwa neċessarju li nagħmel xi spjegazzjonijiet dwar il-qafas fattwali (1), il‑qafas ġurisprudenzjali (2), kif ukoll fuq il-kunċett ta’ “persuna li lilha tkun ġiet ittrasferita l-merkanzija”
ta’ din id-dispożizzjoni (3).
1.      Il-qafas fattwali
30.      Fid-dawl tal-mistoqsijiet li setgħu jsiru kemm mill-Kummissjoni fl-osservazzjonijiet bil-miktub tagħha kif ukoll mill-imħallfin tal-Qorti Ġenerali u minni matul is-seduta, jidhirli li huwa importanti li jiġu kkjarifikati l-elementi fattwali segwenti.
31.      Billi xtaqet tagħti b’donazzjoni sehem ta’ 50 % mill-impriża tagħha lil kull waħda minn uliedha, A.K. u P.K., huwa l-patrimonju tal‑impriża tagħha, jiġifieri l-assi tagħha, li D.B. ser tittrasferixxilhom.
32.      Konsegwentement, kif indikat l-awtorità fiskali, it-trasferiment lil A.K. u P.K. ta’ sehem ta’ 50 % mill-impriża ta’ D.B. ifisser li dawn jakkwistaw sehem mid-dritt ta’ proprjetà fuq kull wieħed mill-assi li kellha ommhom.
33.      Għalhekk, hemm lok li t-trasferiment tal-ishma tal-impriża ta’ D.B. lil A.K. u P.K. jiġi kklassifikat bħala tranżazzjoni li permezz tagħha persuna taxxabbli tittrasferixxi, mingħajr ħlas, l-assi tal-impriża tagħha lil persuni mhux taxxabbli. Fir-rigward tat-trasferiment tal-ishma ta’ A.K. u P.K. lis-soċjetà tagħhom, din hija tranżazzjoni li permezz tagħha żewġ persuni mhux taxxabbli jagħtu kontribuzzjoni in natura f’soċjetà.
34.      Fid-dawl tad-definizzjoni tat-tranżazzjonijiet inkwistjoni, huwa possibbli li jiġu indirizzati d-dubji espressi mill-Kummissjoni fir-rigward tan-natura eventwalment ipotetika tad-domanda magħmula. Id-dubji tagħha ġejjin mill-fatt li l-qorti tar-rinviju
ma indikatx fuq liema bażi legali t-trasferiment tal-assi tal-impriża ta’ D.B. lil
A.K. u P.K., sa 50 %
kull wieħed u
mingħajr ħlas, jista’ jkun, bħala regola, suġġett għall-VAT. Fl-opinjoni tiegħi, tali trasferiment jista’ jkun suġġett għall-VAT skont il-punt 1 tal-Artikolu 7(2)
tal-Liġi dwar il-VAT, li jittrasponi l-ewwel paragrafu tal-Artikolu 16 tad-Direttiva 2006/112, iżda madankollu, dan għandu jiġi stabbilit mill-qorti nazzjonali (7).
35.      Fi kwalunkwe każ, infakkar li, skont ġurisprudenza stabbilita, id‑domandi magħmula mill-qorti nazzjonali, fil-qafas regolatorju u fattwali li din tiddefinixxi taħt ir-responsabbiltà tagħha, u li tagħhom l‑Qorti tal-Ġustizzja ma għandhiex responsabbiltà li tivverifika l‑eżattezza, igawdu minn preżunzjoni ta’ rilevanza (8).
36.      Issa, mit-talba għal deċiżjoni preliminari jirriżulta li l-qorti tar‑rinviju
tqis li t-trasferiment ta’ ishma tal-impriża ta’ D.B. lil uliedha hija suġġetta għall-VAT jekk ma taqax fil-kamp ta’ applikazzjoni tal‑ewwel paragrafu tal-Artikolu 19 tad-Direttiva 2006/112.
2.      Il-qafas ġurisprudenzjali
37.      Għandu jitfakkar li l-ewwel paragrafu tal-Artikolu 19 tad‑Direttiva 2006/112 huwa redatt f’termini identiċi għall-Artikolu 5(8) tas-Sitt Direttiva 77/388/KEE (9), u hemm lok li jiġi interpretat fid-dawl tal-ġurisprudenza tal-Qorti tal-Ġustizzja
relatata ma’ din l-aħħar dispożizzjoni (10).
38.      Fir-rigward tal-ġurisprudenza eżistenti relatata mal-ewwel paragrafu tal-Artikolu 19 tad-Direttiva 2006/112, hija tagħti, fl-opinjoni tiegħi, interpretazzjoni suffiċjentement kompleta tal-portata ta’ din id‑dispożizzjoni. Għall-finijiet ta’ dawn il-konklużjonijiet, nixtieq infakkar il-prinċipji ġurisprudenzjali segwenti.
39.      Fl-ewwel lok, jidhirli li mill-ġurisprudenza tal-Qorti tal-Ġustizzja
jirriżulta li sabiex japplika l-ewwel paragrafu tal-Artikolu 19 tad‑Direttiva 2006/112 għandhom jiġu ssodisfatti żewġ kundizzjonijiet kumulattivi: minn naħa, huwa neċessarju li t-trasferiment tal-assi kollha jew parti minnhom
imwettaq jippermetti l-eżerċizzju ta’ attività ekonomika awtonoma u, min-naħa l-oħra, jeħtieġ li ċ-ċessjonarju jkollu l-intenzjoni li jkompli l-attività ekonomika inkwistjoni (11).
40.      Fir-rigward tal-ewwel kundizzjoni, il-kunċett ta’ “trasferiment [...] tal-assi kollha jew parti minnhom”
għandu jiġi interpretat fis-sens li jkopri t-trasferiment tal-avvjament jew ta’ parti awtonoma ta’ impriża, li tinkludi elementi korporali u, skont il-każ, inkorporali li, flimkien, jikkostitwixxu impriża jew parti minn impriża li tista’ teżerċita attività ekonomika awtonoma, iżda li ma jkoprix is-sempliċi trasferiment ta’ merkanzija, bħall-bejgħ ta’ stokk ta’ prodotti (12).
41.      Barra minn hekk, sabiex jiġi kkonstatat trasferiment ta’ avvjament jew ta’ parti awtonoma ta’ impriża, hemm bżonn li l-elementi kollha ttrasferiti jkunu suffiċjenti sabiex jippermettu t-tkomplija tal-attività ekonomika awtonoma (13).
42.      Fir-rigward tat-tieni kundizzjoni, jeħtieġ li ċ-ċessjonarju jkun kellu l-intenzjoni li jħaddem l-avvjament jew il-parti mill-impriża li ġiet ittrasferita, u mhux sempliċement li jillikwida immedjatament l-attività inkwistjoni u, fejn ikun il-każ, li jbigħ l-istokk (14).
43.      Fit-tieni lok, għandu jiġi rrilevat li l-kliem tal-ewwel paragrafu tal‑Artikolu 19 tad-Direttiva 2006/112 juża t-terminu “min jagħmel it‑trasferiment” fis-singular, li jfisser li l-applikazzjoni tal-imsemmija dispożizzjoni ma hijiex prevista fil-każ fejn diversi persuni li jbiegħu s‑sehem tagħhom jagħmlu dan lill-istess ċessjonarju (15).
44.      Fit-tielet lok, l-ewwel paragrafu tal-Artikolu 19 tad‑Direttiva 2006/112 jipprevedi li hemm lok li jiġi kkunsidrat li “l‑persuna li lilha tkun ġiet ittrasferita l-merkanzija għandha tkun trattata bħala s-suċċessur ta’ min jagħmel it-trasferiment”. Mill-formulazzjoni ċara ta’ din id-dispożizzjoni jirriżulta li l-kontinwità li tipprevedi hija direttament marbuta mal-fatt li jitqies li ma tkun saret l-ebda provvista ta’ merkanzija (16).
45.      Din l-interpretazzjoni tal-ewwel paragrafu tal-Artikolu 19 tad‑Direttiva 2006/112 hija kkorroborata mill-għan ta’ din id‑dispożizzjoni li hija intiża li tippermetti lill-Istati Membri jiffaċilitaw it-trasferimenti ta’ impriżi jew ta’ partijiet ta’ impriżi, billi jissimplifikawhom u billi jiġi evitat li l-likwidità tal-persuna li lilha ġiet ittrasferita l-merkanzija tiġi suġġetta għal piż fiskali sproporzjonat li hija kienet, fi kwalunkwe każ,
tirkupra sussegwentement permezz ta’ tnaqqis tal‑VAT tal-input imħallsa (17).
3.      Il-kunċett ta’ “persuna li lilha tkun ġiet ittrasferita l-merkanzija”
46.      Sa fejn, f’dan il-każ, l-impriża ta’ D.B. hija ttrasferita lil diversi persuni, hemm lok li jiġi eżaminat il-kunċett ta’ “persuna li lilha tkun ġiet ittrasferita l-merkanzija”
tal-ewwel paragrafu tal-Artikolu 19 tad‑Direttiva 2006/112 u l-kwistjoni dwar jekk, skont din id‑dispożizzjoni, it-trasferiment tal-assi kollha jistax isir lil diversi persuni li lilhom tkun ġiet ittrasferita l-merkanzija.
47.      Din il-kwistjoni timplika l-bżonn li tinftiehem il-portata tal-frażi “il-persuna li lilha tkun ġiet ittrasferita l-merkanzija għandha tkun trattata bħala s-suċċessur ta’ min jagħmel it-trasferiment”.
48.      F’dan ir-rigward, infakkar li, skont ġurisprudenza stabbilita, sabiex tiġi interpretata dispożizzjoni tad-dritt tal-Unjoni, għandha tittieħed inkunsiderazzjoni mhux biss il-formulazzjoni ta’ tali dispożizzjoni, iżda wkoll il-kuntest tagħha u l-għanijiet imfittxija mil‑leġiżlazzjoni li minnhom tagħmel parti (18).
49.      Mill-ġurisprudenza jidhirli li jirriżulta b’mod ċar li l-persuna li lilha tkun ġiet ittrasferita l-merkanzija hija l-persuna li lilha huma ttrasferiti l-assi kollha jew parti minnhom
li jippermettu t-tkomplija ta’ attività ekonomika awtonoma u li għandha l-intenzjoni li tkompli din l‑attività. Peress li t-trasferiment tal-assi kollha jista’ jkun parzjali, dan it‑trasferiment jista’ jkun is-suġġett ta’ diversi trasferimenti separati (kollha parzjali, f’dan il-każ), ħaġa li, min-naħa tagħha, timplika l‑eżistenza ta’ diversi persuni li lilhom tkun ġiet ittrasferita l-merkanzija.
50.      Madankollu, peress li fil-frażi “il-persuna li lilha tkun ġiet ittrasferita l-merkanzija għandha tkun trattata bħala s-suċċessur ta’ min jagħmel it-trasferiment”, it-terminu “il-persuna li lilha tkun ġiet ittrasferita l-merkanzija” huwa użat fis-singular (19), għandu jinftiehem, fl‑opinjoni tiegħi, li t-trasferiment tal-assi, kemm jekk ikun totali kif ukoll jekk ikun parzjali, jista’ jsir, fi kwalunkwe każ, biss favur benefiċjarju wieħed.
51.      Din l-interpretazzjoni letterali jidhirli li hija mhux biss koerenti mal-ġurisprudenza mfakkra fil-punt 43 ta’ dawn il-konklużjonijiet
u tirrigwarda t-terminu “min jagħmel it-trasferiment” ta’ din il-frażi, iżda hija wkoll ikkorroborata mill-interpretazzjoni kuntestwali u teleoloġika tal-Artikolu 19 tad-Direttiva 2006/112.
52.      Fir-rigward tal-kuntest tal-adozzjoni tal-Artikolu 19 tad‑Direttiva 2006/112, nirrileva, bħall-Avukat Ġenerali Jacobs fil‑konklużjonijiet tiegħu fil-kawża Abbey National (20), li ftit li xejn hemm elementi, kemm fil-preambolu
tat-testi tas-Sitt Direttiva jew tad-Direttiva 2006/112 jew fil-proposti għal direttiva tal-Kummissjoni (21), li jistgħu jixħtu dawl fuq l-għażla magħmula mil-leġiżlatur
fir-rigward tat‑termini użati kemm fl-ewwel paragrafu tal-Artikolu 19 tad‑Direttiva 2006/112, kif ukoll fl-Artikolu 5(8) tas-Sitt Direttiva.
53.      Madankollu, għandu jiġi nnotat li l-predeċessur tal-Artikolu 5(8) tas-Sitt Direttiva, li kienet in-nota mal-Artikolu 5(1) fl-Anness A tat-Tieni ‑Direttiva 67/228/KEE (22), kienet diġà tistipula li “[l]-Istati Membri jistgħu jikkunsidraw li f’każ ta’ kontribuzzjoni lil soċjetà tal-assi kollha jew parti minnhom, is-soċjetà benefiċjarja titqies
bħala suċċessur tal‑persuna li tagħmel it-trasferiment” [traduzzjoni mhux uffiċjali].
54.      Fi kliem ieħor, sa mill-bidu, id-dispożizzjonijiet tad-dritt tal‑Unjoni kienu jirreferu għal persuna waħda li lilha tkun ġiet ittrasferita l‑merkanzija
u għal persuna waħda li tagħmel it-trasferiment.
55.      L-interpretazzjoni teleoloġika tal-ewwel paragrafu tal-Artikolu 19 tad-Direttiva 2006/112 tikkonferma li din kienet għażla intenzjonata tal‑leġiżlatur. Kif imfakkar fil-punt 44 ta’ dawn il-konklużjonijiet, din id‑dispożizzjoni, meta tipprevedi li “il-persuna li lilha tkun ġiet ittrasferita l-merkanzija għandha tkun trattata bħala s-suċċessur ta’ min jagħmel it-trasferiment”, għandha l-għan li d-drittijiet u l-obbligi fil‑qasam tal-VAT ta’
min jagħmel it-trasferiment
jgħaddu fuq il-persuna li lilha tkun ġiet ittrasferita l-merkanzija.
Il-persuna li lilha tkun ġiet ittrasferita l-merkanzija
għandha għalhekk tkun responsabbli, jekk ikun il-każ, għar-regolarizzazzjonijiet tal-VAT li tkun tnaqqset mill-persuna li tagħmel it-trasferiment, daqslikieku din tal-aħħar kienet kompliet tuża l‑merkanzija (23).
56.      L-ewwel paragrafu tal-Artikolu 19 tad-Direttiva 2006/112 huwa għalhekk ikkonċepit fuq il-prinċipju li l-funzjonament tajjeb tas-sistema komuni tal-VAT ma tiġix kompromessa bis-sempliċi bidla ta’ proprjetarju ta’ impriża (jew ta’ parti ta’ impriża), daqslikieku, fl‑aħħar mill‑aħħar, dejjem tkun involuta l‑istess persuna taxxabbli waħda biss (24).
57.      Din hija r-raġuni, fl-opinjoni tiegħi, li t-terminu “persuna li lilha tkun ġiet ittrasferita l-merkanzija” huwa, bħat-terminu “min jagħmel it‑trasferiment”, fis-singular.
58.      Fl-opinjoni tiegħi, mill-kunsiderazzjonijiet preċedenti jirriżulta li trasferiment
tal-assi, kemm jekk ikun totali kif ukoll jekk ikun parzjali, jista’ jsir
biss favur benefiċjarju wieħed.
B.      Għażla ta’ analiżi separata tat-tranżazzjonijiet inkwistjoni
59.      Analiżi separata tat-tranżazzjonijiet inkwistjoni hija ġġustifikata mill-prinċipju li, għall-finijiet tal-VAT, kull tranżazzjoni għandha normalment tkun ikkunsidrata bħala separata u indipendenti, kif jirriżulta mit-tieni subparagrafu tal-Artikolu 1(2) tad-Direttiva 2006/112 (25), iżda wkoll mill-fatt li l-applikazzjoni tal-ewwel paragrafu tal-Artikolu 19 tad‑Direttiva 2006/112 jippreżupponi li t-trasferiment tal-assi kollha jsir bejn persuna li tagħmel it-trasferiment u persuna li lilha tkun ġiet ittrasferita l-merkanzija(26).
60.      Peress li A.K. u P.K. huma żewġ persuni fiżiċi separati, huma ma għandhomx l-istess patrimonju. Għalhekk, f’dan il-każ, hemm erba’ tranżazzjonijiet: l-ewwel waħda, bejn D.B. u A.K.; it-tieni waħda, bejn D.B. u P.K.; it-tielet waħda, bejn A.K. u s-soċjetà ta’ A.K. u P.K., u r‑raba’ waħda, bejn P.K. u l-imsemmija soċjetà.
61.      F’din il-perspettiva, għandu jiġi stabbilit jekk l-ewwel paragrafu tal-Artikolu 19 tad-Direttiva 2006/112 jistax japplika kemm għat‑tranżazzjoni bejn D.B. u A.K. kif ukoll għal dik bejn D.B. u P.K (27).
62.      Fid-dawl tal-kundizzjonijiet tal-ewwel paragrafu tal-Artikolu 19 tad-Direttiva 2006/112 (28), l-ewwel mistoqsija li tqum hija dwar jekk, individwalment, A.K. u P.K. humiex f’pożizzjoni li jwettqu attività ekonomika awtonoma filwaqt li jkollhom, kull waħda minnhom, nofs l‑ishma tal-impriża ta’ ommhom.
63.      Fl-opinjoni tiegħi, it-tweġiba għal din il-mistoqsija għandha tkun fin-negattiv.
64.      Fil-fatt, mit-talba għal deċiżjoni preliminari jirriżulta li l-qsim imwettaq bejn iż-żewġt ibniet ta’ D.B. jikkonsisti fl-għoti lil kull waħda minnhom ta’ sehem ta’ 50 % tal-impriża, u mhux fit-tqassim bejniethom, b’mod konkret, tal-assi tal-impriża inkwistjoni, b’tali mod li dawn setgħu, “kull waħda min-naħa tagħha”, ikomplu jeżerċitaw attività ekonomika awtonoma.
65.      Il-fatt li ż-żewġt ibniet ta’ D.B. ser ikollhom, it-tnejn flimkien, 100 % tal-impriża ta’ D.B. u ser ikollhom, għalhekk, it-tnejn flimkien, l-assi kollha li jippermettulhom jeżerċitaw attività ekonomika awtonoma ma huwiex tali li jikkontesta din il-konklużjoni, peress li huma ma għandhomx patrimonju komuni, b’tali mod li kull tranżazzjoni, kif iddefinita fil‑punt 60 ta’ dawn il-konklużjonijiet, għandha tiġi analizzata separatament. Huwa għalhekk fir-rigward ta’ kull bint li għandha tiġi vverifikata l-kundizzjoni tal-possibbiltà li titkompla attività ekonomika awtonoma.
66.      Peress li waħda miż-żewġ kundizzjonijiet imposti mill-ewwel paragrafu tal-Artikolu 19 tad-Direttiva 2006/112 ma ġietx issodisfatta, hemm lok li jiġi konkluż li din id-dispożizzjoni ma hijiex applikabbli, u dan mingħajr ma jkun neċessarju li tiġi kkunsidrata l-intenzjoni taċ‑ċessjonarji, peress li l-kundizzjonijiet imfakkra fil-punt 39 ta’ dawn il-konklużjonijiet huma kumulattivi.
67.      Minkejja dan, hemm ukoll dubji dwar il-possibbiltà li, f’dan il-każ, it-tieni kundizzjoni tal-ewwel paragrafu tal-Artikolu 19 tad‑Direttiva 2006/112, jiġifieri l-intenzjoni ta’ A.K. u ta’ P.K. li jkomplu l-attività ekonomika tal-impriża ta’ D.B., tkun issodisfatta. Ċertament, l‑intenzjoni tagħhom hija li jkomplu, flimkien, l-attività ekonomika ta’ ommhom, iżda tali tkomplija ser iseħħ permezz tas-soċjetà tagħhom. Dan jippreżumi għalhekk li huma ser jgħaddu l-ishma tagħhom lis-soċjetà tagħhom. Fi kliem ieħor, l-intenzjoni tagħhom hija, f’dak li jirrigwarda l‑ishma li ser jirċievu, li jittrasferixxuhom lis-soċjetà tagħhom. Fuq kollox (u forsi dan huwa l-punt l-iktar importanti), huma ma għandhom l-ebda intenzjoni li jsiru, huma stess, persuni taxxabbli għall-VAT
u, għalhekk, li jkunu huma stess is-suċċessuri ta’ D.B. B’hekk, l-ebda waħda minnhom ma hi ser tieħu la d-drittijiet u lanqas l-obbligi ta’ D.B. fil-qasam tal-VAT. Fid-dawl tal-ġurisprudenza mfakkra fil-punt 42 ta’ dawn il-konklużjonijiet, hemm lok li jiġi konkluż li t-tieni kundizzjoni imposta mill-ewwel paragrafu tal-Artikolu 19 tad-Direttiva 2006/112 lanqas ma hija ssodisfatta.
68.      Fi kwalunkwe każ, anki jekk jiġi aċċettat li t-trasferiment tal‑impriża ta’ D.B. liż-żewġ uliedha bniet hija tranżazzjoni waħda, abbażi tal-fatt li, flimkien, huma jistgħu jkomplu jeżerċitaw l-attività ekonomika tal-imsemmija impriża u għandhom l-intenzjoni li jagħmlu dan, l-ewwel paragrafu tal-Artikolu 19 tad-Direttiva 2006/112 jibqa’ inapplikabbli, peress li, kif stabbilixxejt fil-punt 58 ta’ dawn il‑konklużjonijiet, trasferiment tal-assi kollha jista’ jsir biss lil persuna waħda.
69.      Konsegwentement, hemm lok li l-ewwel paragrafu tal-Artikolu 19 tad-Direttiva 2006/112 jiġi interpretat bħala li jeskludi mill-kamp ta’ applikazzjoni tiegħu t-trasferiment minn persuna taxxabbli
tal-beni kollha f’ishma ugwali lil żewġ persuni mhux taxxabbli.
C.      Għażla ta’ analiżi konġunta tat-tranżazzjonijiet inkwistjoni
70.      Minkejja li l-analiżi separata tat-tranżazzjonijiet inkwistjoni tidher konformi mal-prinċipju mfakkar fil-punt 59 ta’ dawn il-konklużjonijiet, tqum madankollu l-kwistjoni dwar jekk analiżi konġunta ta’ tali tranżazzjonijiet tkunx iktar “naturali”, fis-sens li hija tidher iktar konformi mar-realtà ekonomika ta’ dawn it-tranżazzjonijiet.
71.      Il-kunċett ta’
“realtà ekonomika”, minkejja li invokat b’mod regolari mill-Qorti tal-Ġustizzja, ma ġiex iddefinit minn din tal-aħħar (29). Huwa intiż, fl-opinjoni tiegħi, li jevita li jiġi adottat approċċ purament formalista fir-rigward tat-tranżazzjonijiet u li dawn jitqiesu għal dak li huma fil-verità, fid-dawl tal-effetti li jipproduċu, u dan billi tittieħed inkunsiderazzjoni l-loġika tad-dinja tan-negozju (30).
72.      Kunċett bħal dan jista’, għaldaqstant, jintuża bħala kriterju sabiex tiġi kkonstatata l-eżistenza ta’ abbuż ta’ dritt, iżda wkoll sabiex id‑dispożizzjonijiet tad-Direttiva 2006/112 jiġu interpretati u applikati b’mod korrett (31).
73.      Għaldaqstant, għandha ssir il-mistoqsija dwar jekk il-kunċett ta’ “realtà ekonomika” jistax jikkontesta l-konklużjoni li tinsab fil-punt 69 ta’ dawn il-konklużjonijiet. Fil-fatt, it-teħid inkunsiderazzjoni tar-realtà ekonomika jikkostitwixxi kriterju fundamentali għall-applikazzjoni tas‑sistema komuni tal-VAT (32).
74.      F’din il-perspettiva, għall-finijiet tal-interpretazzjoni tal-kamp ta’ applikazzjoni tal-ewwel paragrafu tal-Artikolu 19 tad‑Direttiva 2006/112, jista’ jingħata preferenza l-għan imfittex mis‑sensiela ta’ tranżazzjonijiet inkwistjoni, kif ippreżentati minn D.B., jiġifieri t-tkomplija tal-attività ekonomika tal-impriża ta’ D.B. mis‑soċjetà ta’ A.K. u P.K. Tali approċċ jiġġustifika li s-sensiela ta’ tranżazzjonijiet inkwistjoni jiġu kkunsidrati flimkien u li l-applikazzjoni ta’ din id-dispożizzjoni tiġi adattata għal din is-sitwazzjoni hekk definita
(mill-ġdid).
75.      B’enfasi fuq l-għan aħħari ta’ din is-sensiela ta’ tranżazzjonijiet, jiġi adottat approċċ inqas formali (33) u b’hekk jingħata iktar effett lill-għan imsemmi fl-Artikolu 19 tad-Direttiva 2006/112, li huwa, infakkar, li jiffaċilita t-trasferiment tal-impriżi.
76.      Dan l-approċċ jimplika li għandu jiġi stabbilit kif tiġi kklassifikata u ttrattata sensiela ta’ tranżazzjonijiet.
77.      F’dan ir-rigward, għandu jiġi vverifikat, fl-ewwel lok, jekk is‑sensiela ta’ tranżazzjonijiet inkwistjoni tistax tiġi kklassifikata bħala “tranżazzjoni waħda”. Fil-fatt, ir-regola ta’ prinċipju mfakkra fil-punt 59 ta’ dawn il-konklużjonijiet għandha żewġ eċċezzjonijiet, marbuta mal‑kunċett ta’ “tranżazzjoni waħda” (34).
78.      L-ewwel nett, ikun hemm tranżazzjoni unika meta żewġ, jew iktar, elementi jew atti mogħtija mill-persuna taxxabbli jkunu tant marbuta mill-qrib li jifformaw, b’mod oġġettiv, provvista ekonomika waħda indiviżibbli li d-dekompożizzjoni tagħha tkun artifiċjali (35).
79.      It-tieni nett, l-eżistenza ta’ tranżazzjoni unika għandha tiġi kkonstatata wkoll meta provvista tikkostitwixxi provvista prinċipali, filwaqt li l-element jew l-elementi l-oħra jitqiesu bħala provvista anċillari waħda, jew iktar, li għalihom japplika l-istess trattament fiskali tal-ewwel provvista. B’mod partikolari, provvista għandha titqies bħala anċillari għall-provvista prinċipali meta, għall-klijenti, ma tikkostitwixxix għan fih innifsu, iżda l-mezz sabiex is-servizz prinċipali tal-fornitur jitgawda bl-aħjar mod (36).
80.      Minn din il-ġurisprudenza jidhirli li jirriżulta li tranżazzjoni unika hija, b’mod skematiku, provvista ekonomika pprovduta minn persuna taxxabbli waħda u magħmula minn elementi differenti kkunsidrati bħala indiviżibbli fl-għajnejn tal-klijent tagħha (37).
81.      Fl-opinjoni tiegħi, f’dan il-każ, la japplika l-ewwel eżempju u lanqas it-tieni wieħed imsemmija fil-punti 78 u 79 ta’ dawn il‑konklużjonijiet rispettivament. Fil-fatt, minn naħa waħda, il-persuni involuti fit-tranżazzjonijiet differenti huma differenti. Min-naħa l-oħra, it-tranżazzjonijiet differenti jistgħu jitwettqu b’mod indipendenti minn xulxin u għandhom għanijiet differenti. L-unika rabta li dawn it‑tranżazzjonijiet għandhom bejniethom hija għalhekk l-intenzjoni ta’ D.B., A.K. u P.K. Jekk l-intenzjoni ddikjarata tal-partijiet dwar l‑issuġġettar għall-VAT ta’ tranżazzjoni għandha tittieħed inkunsiderazzjoni, din għandha tkun bil-kundizzjoni li tkun issostanzjata minn elementi oġġettivi (38). Madankollu, ma nemminx li din l-intenzjoni hija effettivament sostnuta minn elementi oġġettivi, peress li, minn perspettiva strettament ekonomika, kull waħda minn dawn it‑tranżazzjonijiet tista’ teżisti mingħajr l-oħrajn u żżomm is-sens ekonomiku sħiħ tagħha anki jekk iżolata mit-tranżazzjonijiet l-oħra (39). Qabelxejn, jidher li l-intenzjoni ta’ D.B. hija sempliċement it‑trasferiment tal-impriża tagħha lil uliedha, bħala donazzjoni.
82.      Fit-tieni lok, mingħajr riferiment għal “tranżazzjoni unika”, huwa possibbli li jiġi kkunsidrat, fid-dawl tas-sekwenza tal-avvenimenti, li l‑akkwist tal-impriża minn A.K. u P.K. kien, fir-realtà, sempliċi akkwist “intermedju”
jew
“tranżitorju”. F’ċirkustanzi bħal dawn, fl-opinjoni tiegħi, għandu jiġi vverifikat li l-kundizzjonijiet għall-applikazzjoni tal‑ewwel paragrafu tal-Artikolu 19 tad-Direttiva 2006/112 huma ssodisfatti mill-akkwirent finali, f’dan il-każ, is-soċjetà ta’ A.K. u P.K. Sa
fejn din is-soċjetà tirċievi l-assi kollha tal-impriża ta’ D.B. u għandha l-intenzjoni li tkompli l-attività ekonomika tagħha, din id-dispożizzjoni għandha tiġi applikata. Barra minn hekk, tali interpretazzjoni hija wkoll konformi mar-rekwiżit li għandu jkun hemm biss benefiċjarju wieħed, kif ġie espost fil-punt 58 ta’ dawn il-konklużjonijiet, iktar ’il fuq, peress li, f’dan il-każ, l-akkwirent finali huwa verament entità waħda: is-soċjetà ta’ A.K. u P.K.
83.      Jekk il-Qorti Ġenerali
kienet imħajra tieħu din ir-rotta, inħeġġiġha, sabiex tillimita r-riskji ta’ abbuż, tpoġġi enfasi fuq it-temporalità tat‑trasferimenti kkonċernati. F’dan ir-rigward, ninnota li l-qorti tar‑rinviju
enfasizzat b’mod ċar, kemm fit-talba tagħha għal deċiżjoni preliminari kif ukoll fid-domanda li hija għamlet, il-fatt li A.K. u P.K. ser iwettqu immedjatament
il-kontribut
in natura tas-sehem tagħhom fis-soċjetà tagħhom (40).
84.      Fil-fatt, inqis li l-interpretazzjoni “funzjonali”
tal-ewwel paragrafu tal-Artikolu 19 tad-Direttiva 2006/112 tista’ taħdem, sakemm jintwera li l-akkwist intermedju (jew tranżitorju) ma kellu ebda possibbiltà li jinbidel f’akkwist finali. Dan jevita li, taħt il-pretest li sussegwentement ser tiġi ttrasferita impriża, persuni li ma jistgħux inaqqsu l-VAT imħallsa bil-quddiem jevitaw il-ħlas tal-VAT u b’hekk jiksbu assi bi spiża iktar baxxa, bi ksur tal-ewwel paragrafu tal-Artikolu 16 tad‑Direttiva 2006/112 u tal-prinċipju ta’ newtralità fiskali, mifhum bħala espressjoni tal-prinċipju ġenerali ta’ ugwaljanza fit-trattament fil‑qasam tal-VAT (41).
85.      Konsegwentement, it-teħid inkunsiderazzjoni tar-realtà ekonomika għandha twassal sabiex tranżazzjonijiet marbuta b’għan komuni u li jsegwu lil xulxin immedjatament f’termini ta’ żmien jiġu kkunsidrati bħala tranżazzjoni waħda u sabiex jiġi vverifikat jekk il‑kundizzjonijiet tal-ewwel paragrafu tal-Artikolu 19 tad‑Direttiva 2006/112 humiex issodisfatti min-naħa tal-akkwirent finali.
D.      L-għażla proposta
86.      Mill-kunsiderazzjonijiet preċedenti jirriżulta li l-għażla bejn iż‑żewġ interpretazzjonijiet possibbli tal-kamp ta’ applikazzjoni tal‑ewwel paragrafu tal-Artikolu 19 tad-Direttiva 2006/112 tiddependi mill-mod li bih jiġi deċiż kif għandha tinftiehem is-sensiela ta’ tranżazzjonijiet li għandhom jitwettqu.
87.      Jew tingħata preferenza għat-triq klassika, skont il-prinċipju fundamentali mfakkar fil-punt 59 ta’ dawn il-konklużjonijiet, jew inkella jiġi deċiż li tittieħed it-triq alternattiva, mibnija fuq il-kunċett ta’ “realtà ekonomika”.
88.      Minkejja li t-tieni għażla ma hijiex nieqsa minn ċertu attrazzjoni u saħansitra dehritli, mal-ewwel daqqa ta’ għajn, bħala l-iktar loġika, hija ma jirnexxihielx tegħleb ċerti riservi u għalhekk, anki jekk tiġi suġġetta għal kundizzjonijiet relatati mat-temporalità tas-sekwenza tat‑tranżazzjonijiet, ma tikkonvinċinix totalment.
89.      Fil-fatt, l-ewwel nett, jekk l-applikazzjoni tal-ewwel paragrafu tal‑Artikolu 19 tad-Direttiva 2006/112 għal sensiela ta’ tranżazzjonijiet tiġi suġġetta għall-fatt li l-akkwist finali għandu jsegwi immedjatament l-akkwist intermedju, inevitabbilment tqum il-mistoqsija dwar x’għandu jinftiehem b’“immedjatament”. Qed nirreferu għal sigħat jew għal jiem? Jista’ jiġi aċċettat li l-akkwist finali jsir diversi ġimgħat, jew xhur, wara l-akkwist intermedju?
90.      It-tieni nett, it-tranżazzjonijiet individwali li jifformaw is-sensiela ta’ tranżazzjonijiet huma ta’ natura differenti u l-ebda waħda minnhom ma tista’ tiġi kklassifikata bħala trasferiment tal-beni kollha. Fi kliem ieħor, hija t-totalità tagħhom li tiġi kklassifikata bħala tali, filwaqt li t‑tranżazzjonijiet li jifformawha huma żewġ donazzjonijiet ta’ nofs il‑patrimonju ta’ impriża lil persuni separati u żewġ kontribuzzjonijiet
in natura mwettqa minn dawn tal-aħħar. Għalhekk, minn naħa, ikun hemm nuqqas ta’ korrispondenza bejn il-klassifikazzjoni tal-elementi li jifformaw is-sensiela u l-klassifikazzjoni ta’ din is-sensiela. Min-naħa l‑oħra, jekk, għal xi raġuni jew oħra, it-tielet u r-raba’ tranżazzjoni, kif iddefiniti fil-punt 60 ta’ dawn il-konklużjonijiet, ma kellhomx finalment iseħħu, bla dubju jkun hemm diffikultajiet fir-rigward tar‑regolarizzazzjoni tal-VAT.
91.      It-tielet nett, infakkar li l-Qorti tal-Ġustizzja
diġà ddeċidiet li obbligu għall-awtorità fiskali li tistħarreġ sabiex tistabbilixxi l-intenzjoni tal-persuna taxxabbli jmur kontra l-għanijiet tas-sistema komuni tal-VAT li tiżgura ċ-ċertezza legali u li tiffaċilita l-atti inerenti għall‑applikazzjoni tal-VAT billi tittieħed inkunsiderazzjoni, ħlief f’każijiet eċċezzjonali, in‑natura oġġettiva tat-tranżazzjoni kkonċernata (42).
92.      Issa, f’dan il-każ, it-tip ta’ tranżazzjonijiet previsti minn D.B. u minn uliedha, kif ukoll il-mod kif dawn isegwu lil xulxin, huma perfettament ċari, b’tali mod li, meqjusa individwalment, ma jqajmu ebda diffikultà ta’ klassifikazzjoni (43). Barra minn hekk, kif irrikonoxxiet D.B. stess waqt is-seduta, xejn ma kien jipprekludi li tittrasferixxi l-assi kollha tal-impriża tagħha lis-soċjetà ta’ A.K. u P.K. Għaldaqstant, il-fatt li ddeċidiet li tagħti l-impriża tagħha b’donazzjoni lil uliedha, li sussegwentement kellhom jikkontribwixxuha fil-kapital tas-soċjetà tagħhom, hija għażla tal-persuni involuti. Din id-deċiżjoni tinvolvi konsegwenzi fiskali għal D.B., għal uliedha u għas-soċjetà tagħhom, u dawn ma jistgħux jippruvaw jevitawhom billi jfittxu li jqabblu tranżazzjonijiet iddefiniti b’mod preċiż ma’ tip ieħor ta’ tranżazzjonijiet li huma ppreferew ma jwettqux, għal raġunijiet li, barra minn hekk, huma speċifiċi għalihom (44). Dan, barra minn hekk, ikun kuntrarju għall-prinċipju tan‑newtralità fiskali, peress li dan ikun iwassal sabiex sitwazzjonijiet differenti jiġu ttrattati bl-istess mod (45).
93.      Barra minn hekk, il-kunċett ta’ “realtà ekonomika”, sa fejn huwa intiż li jiffoka fuq l-effetti tat-tranżazzjonijiet iktar milli fuq il-forma tagħhom, ma jistax jiġi invokat b’mod li jagħti prijorità lill-intenzjoni tal‑partijiet għad-detriment tal-konsegwenzi marbuta mal-għażliet konkreti li dawn għamlu, u dan, b’mod kuntrarju għall-ġurisprudenza mfakkra fil-punti 81 u 91 ta’ dawn il-konklużjonijiet.
94.      Huwa fid-dawl ta’ dawn ir-raġunijiet kollha, li, minkejja li l-għażla ta’ analiżi konġunta tat-tranżazzjonijiet inkwistjoni tista’ tkun attraenti, jiena nħoss li għandha tipprevali interpretazzjoni bbażata fuq eżami separat tat-tranżazzjonijiet inkwistjoni. Qabelxejn, dan jidhirli li huwa konformi mhux biss mal-prinċipju fil-qasam tal-VAT imfakkar fil‑punt 59 ta’ dawn il-konklużjonijiet, iżda wkoll mal-għan imfittex mill‑Artikolu 19 tad-Direttiva 2006/112 li huwa li jiffaċilita t‑trasferiment ta’ impriżi u mhux l-istrutturi fiskali artifiċjali.
95.      Għaldaqstant, nipproponi lill-Qorti Ġenerali
li r-risposta għad‑domanda magħmula għandha tkun li l-Artikolu 19 tad‑Direttiva 2006/112 għandu jiġi interpretat fis-sens li ma hemmx trasferiment tal-assi kollha
meta
persuna taxxabbli
tittrasferixxi, mingħajr ħlas, l-assi kollha, f’sehem ta’ 50 % kull wieħed, lil żewġ persuni fiżiċi, mhux taxxabbli, li għandhom l-intenzjoni li immedjatament jagħtu kontribuzzjoni in natura
ta’ dawn l‑ishma lil soċjetà li teżerċita attività ekonomika, li tagħha huma msieħba.
VI.    Konklużjoni
96.      Fid-dawl tal-kunsiderazzjonijiet preċedenti, nipproponi li tingħata s-segwenti risposta lin-Naczelny Sąd Administracyjny (il-Qorti Amministrattiva Suprema, il-Polonja):
L-Artikolu 19 tad-Direttiva 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud għandu jiġi interpretat fis-sens li ma hemmx trasferiment tal-assi kollha
meta persuna taxxabbli
tittrasferixxi, mingħajr ħlas, l-assi kollha, f’sehem ta’ 50 % kull wieħed, lil żewġ persuni fiżiċi, mhux taxxabbli, li għandhom l-intenzjoni li immedjatament jagħtu kontribuzzjoni in natura
ta’ dawn l-ishma lil soċjetà li teżerċita attività ekonomika, li tagħha huma msieħba.
José Martín y Pérez de Nanclares
Mogħtija f’qorti bil-miftuħ fil-Lussemburgu, fit‑13 ta’ Mejju 2026.
Firem
1      Lingwa oriġinali:
il-Franċiż.
i      L-isem ta’ din il-kawża huwa fittizju. Dan l-isem ma jikkorrispondi għall-isem reali ta’ ebda waħda mill-partijiet fil‑proċedura.
2      Von Jhering, R., DerKampfum’s Recht, G. J. Manz, Vjenna, 1872, p. 7, tradott għall-Franċiż minn Meydieu, A. F., Le combat pour le droit, A. Durand u Pedone-Lauriel, Pariġi, 1875, p. 1. Dan ix-xogħol, sussegwentement, ġie msaħħaħ u mtejjeb, u wassal għal ħdax‑il edizzjoni differenti matul il-ħajja tal‑awtur.
3      Von Jhering, R., ZweckimRecht, Druck und Verlag von Breitkopf & Härtel, Leipzig, 1877, tradott għall-Franċiż fuq it-tielet edizzjoni Ġermaniża minn Meulenaere, O., Chevalier-Marescq et Cie, Pariġi, 1901.
4      Direttiva tal-Kunsill
tat‑28 ta’ Novembru 2006
dwar is-sistema komuni ta’ taxxa fuq il-valur miżjud (ĠU 2006, L 347, p. 1 u rettifika fil-ĠU 2007, L. 335, p. 60, iktar ’il quddiem id-“Direttiva 2006/112”).
5      Għandu jiġi rrilevat li, fit-talba għal deċiżjoni preliminari, jissemma l-fatt li hija D.B. u r-raġel tagħha, missier A.K. u P.K., li għandhom l-intenzjoni li jagħtu l‑impriża kollha liż-żewġ uliedhom b’donazzjoni. Madankollu, ir-raġel ta’ D.B. jissemma biss darba waħda u la l-istatus tiegħu u lanqas ir-rwol tiegħu fis‑sensiela ta’ tranżazzjonijiet inkwistjoni fil-kawża prinċipali ma huma spjegati, b’tali mod li, mill-elementi fattwali għad-dispożizzjoni tiegħi, jidher li hija biss D.B. li għandha tiġi kkunsidrata bħala l-persuna li ser tagħmel it‑trasferiment, fis-sens tal-ewwel paragrafu tal-Artikolu 19 tad‑Direttiva 2006/112. Barra minn hekk, waqt is-seduta, ġie kkonfermat li t‑tranżazzjonijiet inkwistjoni fil-kawża prinċipali effettivament seħħew.
6      Ara l-punti 5, 20 u 21 ta’ dawn il-konklużjonijiet.
7      Ara, f’dan is-sens, is-sentenza
tat‑13 ta’ Lulju 2017, Túrkevei Tejtermelő Kft. (C‑129/16, EU:C:2017:547, punt 43 u l-ġurisprudenza ċċitata).
8      Ara s-sentenza tal‑15 ta’ Mejju 2003, Salzmann (C‑300/01, EU:C:2003:283, punt 31 u l-ġurisprudenza ċċitata).
9      Is-Sitt Direttiva tal-Kunsill tas‑17 ta’ Mejju 1977 fuq l-armonizzazzjoni tal-liġijiet tal‑Istati Membri dwar taxxi fuq id-dħul mill-bejgħ - Sistema komuni ta’ taxxa fuq il-valur miżjud: bażi uniformi ta’ stima
(ĠU Edizzjoni Speċjali bil-Malti, Kapitolu 9,
Vol. 1,
p. 23, iktar ’il quddiem is-“Sitt Direttiva”).
10      Ara d-digriet tas‑16 ta’ Jannar 2023, Dyrektor Izby Administracji Skarbowej w Łodzi (C‑729/21, mhux ippubblikat, EU:C:2023:74, punt 33 u l-ġurisprudenza ċċitata).
11      Ara, f’dan is-sens, is-sentenza tat‑30 ta’ Mejju 2013, X (C‑651/11, EU:C:2013:346, punt 32 u l-ġurisprudenza ċċitata). Din hija wkoll l-opinjoni tal‑awtorità fiskali, tal-Gvern Pollakk u tal-Kummissjoni, kif jirriżulta mill‑osservazzjonijiet bil-miktub tagħhom. Madankollu, għandu jiġi nnotat li, skont it-tieni paragrafu tal-Artikolu 19 tad-Direttiva 2006/112, “[f]’każijiet fejn id-destinatarju ma jkunx kompletament soġġett għat-taxxa, l-Istati Membri jistgħu jieħdu l-miżuri meħtieġa biex jimpedixxu d-distorsjoni tal‑kompetizzjoni. Dawn jistgħu jadottaw ukoll kwalunkwe miżura meħtieġa biex jimpedixxu l-evażjoni jew l-evitar tat-taxxa permezz ta’ l-użu ta’ dan l‑Artikolu”.
Għal ħarsa ġenerali tal-kundizzjonijiet l-oħra imposti mid-dritt nazzjonali tal-Istati Membri: Annacondia, F., EU VAT Compass 2021/2022, IBFD, Amsterdam, 2021, p. 803 sa 805.
12      Ara s-sentenzi tas‑27 ta’ Novembru 2003, Zita Modes (C‑497/01, EU:C:2003:644, punt 40), tal‑10 ta’ Novembru 2011, Schriever (C‑444/10, EU:C:2011:724, punt 24 u l-ġurisprudenza ċċitata) u d-digriet tas‑16 ta’ Jannar 2023, Dyrektor Izby Administracji Skarbowej w Łodzi (C‑729/21, mhux ippubblikat, EU:C:2023:74, punt 30). Fuq l-impatt konkret tad-definizzjoni tal‑kunċett ta’ “trasferiment tal-assi kollha jew parti minnhom”
mogħtija mill‑Qorti tal-Ġustizzja fis-sentenza tagħha tas‑27 ta’ Novembru 2003, Zita Modes (C‑497/01, EU:C:2003:644) f’ċerti ordinamenti ġuridiċi nazzjonali: Culot, A., u
Thilmany, J., Manuel des droits d’enregistrementet de la TVA applicablesauxactes de société, Larcier-Intersentia, Brussell, 2025, p. 145 u 146; Calderón Carrero, J. M., u Quintas Seara, A., “El IVA en la transmisión del patrimonio empresarial: la progresiva flexibilización comunitaria de la regla de no sujeción”, Revistatécnicatributaria, nru 102, 2013, p. 95 sa 117 (p. 108). Din is‑sentenza ppermettiet ukoll li jiġu solvuti d-diffikultajiet relatati mal‑klassifikazzjoni ta’ ċessjoni parzjali ta’ attività li kienu jeżistu sa dak iż‑żmien: Wäger, C., “Nicht steuerbare Veräußerung eines Geschäftsbetriebs im ganzen bei Absicht der Fortführung des übertragenen Geschäftsbetriebs oder Unternehmensteils durch den Erwerber”, Umsatzsteuer-Rundschau, 2004, p. 24 sa 27 (p. 26).
13      Ara, f’dan is-sens, is-sentenza
tal‑10 ta’ Novembru 2011, Schriever (C‑444/10, EU:C:2011:724, punt 25).
14      Ara, f’dan is-sens, is-sentenza
tas‑27 ta’ Novembru 2003, Zita Modes (C‑497/01, EU:C:2003:644, punt 44).
15      Sentenza tat‑30 ta’ Mejju 2013, X (C‑651/11, EU:C:2013:346, punt 46).
16      Ara, f’dan is-sens, id-digriet tas‑16 ta’ Jannar 2023, Dyrektor Izby Administracji Skarbowej w Łodzi (C‑729/21, mhux ippubblikat, EU:C:2023:74, punt 36 u l‑ġurisprudenza ċċitata) u l-konklużjonijiet tal-Avukata Ġenerali Brkan fil-kawża A&P Deco (T‑397/25, EU:T:2026:263, punti 41 u 45).
17      Ara s-sentenza tal‑10 ta’ Novembru 2011, Schriever (C‑444/10, EU:C:2011:724, punt 23 u l-ġurisprudenza ċċitata).
18      Sentenzi tas‑17 ta’ Novembru 1983, Merck (292/82, EU:C:1983:335, punt 12), tad‑9 ta’ Marzu 2023, ACER vs Aquind (C‑46/21 P, EU:C:2023:182, punt 54) u tat‑18 ta’ Diċembru 2025, E. (Tpaċija ta’ pretensjonijiet) (C‑481/24, EU:C:2025:996, punt 29).
19      It-terminu “persuna li lilha tkun ġiet ittrasferita l-merkanzija”
huwa użat fis‑singular fil-verżjonijiet lingwistiċi kollha tal-ewwel paragrafu tal-Artikolu 19 tad-Direttiva 2006/112.
20      (C‑408/98, EU:C:2000:207, punt 23).
21      Ara l-proposta tas-Sitt Direttiva
tal-Kunsill fuq l-armonizzazzjoni tal-liġijiet tal‑Istati Membri dwar taxxi fuq id-dħul mill-bejgħ - Sistema komuni ta’ taxxa fuq il-valur miżjud: bażi uniformi
ta’ stima, COM(73) 950 finali tal‑20 ta’ Ġunju 1973, u, fir-rigward tad-Direttiva 2006/112, il-proposta ta’ direttiva tal‑Kunsill dwar is-sistema komuni ta’ taxxa fuq il-valur miżjud, COM(2004) 246 finali tal‑15 ta’ April 2004.
22      It-Tieni Direttiva tal-Kunsill tal‑11 ta’ April 1967
dwar l-armonizzazzjoni tal‑leġiżlazzjonijiet tal-Istati Membri dwar it-taxxa fuq id-dħul mill-bejgħ – Struttura u metodi ta’ applikazzjoni tas-sistema komuni ta’ taxxa fuq il-valur miżjud (ĠU 1967, L 71, p. 1303).
23      Sánchez Gallardo, F. J., IVA para expertos, Francis Lefebvre, Madrid, 2024, ir‑raba’  edizzjoni, p. 1790 sa 1798 (punt 20547), u Serlooten, P., Debat, O., Droit fiscal des affaires, Dalloz, Pariġi, 2022/2023, il-wieħed u għoxrin edizzjoni, p. 344.
24      Konsegwentement, l-aġġustament tar-regoli intiżi sabiex il-provvisti ta’ merkanzija jkunu suġġetti għall-VAT, bil-ħsieb li tingħata preferenza lill-attività ekonomika, jidher li huwa soluzzjoni kemm pragmatika kif ukoll ibbażata fuq is-sens komun.
25      Ara s-sentenza tal‑1 ta’ Awwissu 2025, Határ Diszkont (C‑427/23, EU:C:2025:596, punt 37 u l-ġurisprudenza ċċitata).
26      Ara l-punt 58 ta’ dawn il-konklużjonijiet
u, f’dan is-sens, is-sentenza tat‑30 ta’ Mejju 2013, X (C‑651/11, EU:C:2013:346, punti 46 u 47).
27      Il-kwistjoni dwar jekk l-ewwel paragrafu tal-Artikolu 19 tad-Direttiva 2006/112 japplikax għat-tielet u r-raba’ tranżazzjoni ma tqumx, f’dan il-kuntest, peress li t-tranżazzjonijiet huma eżaminati b’mod separat u dawn huma s-suġġett ta’ tilwima separata mill-kawża prinċipali, kif tispjega l-qorti tar-rinviju.
28      Ara l-punt 39 ta’ dawn il-konklużjonijiet.
29      L-assenza ta’ kwalunkwe definizzjoni ġiet ikkritikata minn ċerti awturi: Nellen, F
F., u van Doesum, A., “Economic Reality in EU VAT”, EC tax review, 2020, vol. 29, no5, p. 213 sa 226;
van Abswoude, K., “The Principle of Fiscal Neutrality and Economic Reality in EU VAT: Two Peas in a Pod?”, International VAT Monitor, 2022, vol. 33, no5.
30      Fuq l-importanza tal-evalwazzjoni tal-effetti pjuttost milli tal-forma tat‑tranżazzjonijiet: Beisse, H., “Die paradigmatischen Gob”, f’Hommelhoff, P., Zätzsch, R., Erle, B. u Müller, W., Gesellschaftsrecht, Rechnungslegung, Steuerrecht: FestschriftfürWelfMüllerzum 65. Geburtstag, Beck, München, 2001, p. 731 sa 753 (p. 739).
31      Fuq l-applikazzjoni tal-kunċett ta’ “realtà ekonomika” fil-ġurisprudenza tal‑Qorti tal-Ġustizzja: Nellen, F., u van Doesum, A., (nota ta’ qiegħ il-paġna 29 ta’ dawn il-konklużjonijiet), u, tal-istess awturi, “Economic Reality in EU VAT and the Reductionist Approach”, EC tax review, 2025, vol. 34, no6, p. 222 sa 230.
32      Sentenza tat‑28 ta’ Ġunju 2007, Planzer Luxembourg (C‑73/06, EU:C:2007:397, punt 43).
33      Fil-konklużjonijiet tiegħu fil-kawża Kopalnia Odkrywkowa Polski Trawertyn P. Granatowicz, M. Wąsiewicz (C‑280/10, EU:C:2011:592, punti 1, 31, 36 u 38), l-Avukat Ġenerali Cruz Villalón kien proprju jwissi kontra r-riskji ta’ interpretazzjoni wisq formalista tad-Direttiva 2006/112.
34      Ara, f’dan is-sens, is-sentenza
tal‑4 ta’ Settembru 2019, KPC Herning (C‑71/18, EU:C:2019:660, punt 38); il-konklużjonijiet tal-Avukat Ġenerali Mengozzi fil‑kawża Solar Electric Martinique (C‑303/16, EU:C:2017:507, punt 57) u l‑konklużjonijiet tal-Avukat Ġenerali Pitruzzella fil-kawża Finanzamt X (Tagħmir u makkinarju installat b’mod permanenti) (C‑516/21, EU:C:2022:976, punt 27).
35      Ara l-konklużjonijiet tal-Avukat Ġenerali Mengozzi fil-kawża Solar Electric Martinique (C‑303/16, EU:C:2017:507, punt 58 u l-ġurisprudenza ċċitata).
36      Ara l-konklużjonijiet tal-Avukat Ġenerali Mengozzi fil-kawża Solar Electric Martinique (C‑303/16, EU:C:2017:507, punt 59 u l-ġurisprudenza ċċitata).
37      Ara, f’dan is-sens, il-konklużjonijiet tal-Avukat Ġenerali Mengozzi fil-kawża BLV Wohn- und Gewerbebau (C‑395/11, EU:C:2012:564, punti 46 u 47).
38      Ara s-sentenza tal‑4 ta’ Settembru 2019, KPC Herning (C‑71/18, EU:C:2019:660, punt 40 u l-ġurisprudenza ċċitata).
39      Jekk, pereżempju, A.K. tiddeċiedi li tbigħ mill-ġdid is-sehem tagħha minflok tikkontribwixxih fis-soċjetà li hija tiġġestixxi ma’ P.K., dan ma jimpedixxix lil P.K. milli tikkontribwixxi sehemha fl-imsemmija soċjetà. Dan jippermetti lil A.K. li tibbenefika mill-flus mill-bejgħ tas-sehem tagħha u lil P.K. li tikseb ishma soċjali fis-soċjetà.
40      Barra minn hekk, għandu jiġi nnotat li, waqt is-seduta, D.B. indikat li t‑trasferiment tal-ishma miżmuma minn A.K. u P.K. lis-soċjetà tagħhom sar ftit jiem biss wara t-trasferiment tal-imsemmija ishma minn D.B. lil uliedha.
41      Ara, f’dan is-sens, is-sentenzi tas‑16 ta’ Settembru 2020, Mitteldeutsche Hartstein-Industrie (C‑528/19, EU:C:2020:712, punt 59 u l-ġurisprudenza ċċitata) u tas‑17 ta’ Diċembru 2020, WEG Tevesstraße (C‑449/19, EU:C:2020:1038, punt 48).
42      Sentenza tas‑27 ta’ Settembru 2007, Teleos et (C‑409/04, EU:C:2007:548, punt 39).
43      Ara, f’dan ir-rigward, il-punt 81 ta’ dawn il-konklużjonijiet.
44      Ara, b’analoġija, is-sentenza tat‑13 ta’ Marzu 2014, Malburg (C‑204/13, EU:C:2014:147, punti 46 u 47).
45      Ara, f’dan is-sens, is-sentenza
tal‑10 ta’ April 2008, Marks & Spencer (C‑309/06, EU:C:2008:211, punt 49).